Predkladacia správa

Návrh zákona, ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov v znení neskorších predpisov a o zmene a doplnení niektorých zákonov, sa predkladá na základe Plánu legislatívnych úloh vlády Slovenskej republiky na rok 2007.

Cieľom predloženého návrhu je zabezpečenie transpozície smernice Rady 2005/85/ES      z 1. decembra 2005 o minimálnych štandardoch pre konanie v členských štátoch o priznávaní a odnímaní postavenia utečenca (tzv. procedurálna smernica). Predmetná smernica má byť do právneho poriadku Slovenskej republiky prebratá do 1. decembra 2007, okrem čl. 15, v ktorom sa upravuje právo na právnu pomoc a zastúpenie. Transpozíciu tohto článku je potrebné vykonať do 1. decembra 2008. V súvislosti s predmetnou novelou sa vyžaduje tiež novelizácia zákona č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov, Občianskeho súdneho poriadku a zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov.

Predmetný návrh zákona nepredpokladá zvýšené nároky na štátny rozpočet, rozpočty obcí alebo rozpočty vyšších územných celkov, nebude mať vplyv na obyvateľov, hospodárenie podnikateľskej sféry a iných právnických osôb, nebude mať environmentálny vplyv ani vplyv na zamestnanosť, na tvorbu nových pracovných miest ani na podnikateľské prostredie.

Predkladaný návrh je v súlade s Ústavou Slovenskej republiky, zákonmi                            a medzinárodnými zmluvami, ktorými je Slovenská republika viazaná v oblasti azylu.

Predkladaný návrh zákona bol predmetom riadneho medzirezortného konania. Vyhodnotenie pripomienkového konania je uvedené v prílohe.

	Návrh predmetného zákona bol 17. júla 2007 prerokovaný v Legislatívnej rade vlády Slovenskej republiky a uplatnené pripomienky sú v predkladanom návrhu zapracované.